b"\n_START_ARTICLE_\nTipus 99 (tanc)\n_START_SECTION_\nDesenvolupament\n_START_PARAGRAPH_\nEl Tipus 99 \xc3\xa9s el resultat de l'extens programa d'I+D de l'Ex\xc3\xa8rcit Popular d'Alliberament de la Xina. El disseny d'un tanc de tercera generaci\xc3\xb3 va comen\xc3\xa7ar l'any 1970. Posteriorment, el 1989, l'ex\xc3\xa8rcit volia construir-lo i es va posar en contacte amb l'agrupaci\xc3\xb3 de les ind\xc3\xbastries del nord: Norinco (China North Industries Corporation). _NEWLINE_El primer prototip, muntat l'any 1990, es va anomenar Tipus 90 i anava equipat amb un can\xc3\xb3 de 125 mm amb autocarregador de disseny rus. Despr\xc3\xa9s d'un seguiment detallat de la Guerra del Golf l'ex\xc3\xa8rcit xin\xc3\xa8s es va adonar de la inferioritat dels dissenys sovi\xc3\xa8tics (T-72 i T-80, en qu\xc3\xa8 s'inspirava el Tipus 90) respecte als tancs occidentals com l'M1 Abrams o el Challenger 1._NEWLINE_Despr\xc3\xa9s d'un seguit de millores es va arribar a un disseny revisat i modern, el Tipus 98. El Tipus 98 tamb\xc3\xa9 va continuar millorant-se i en va sortir una variant, el Tipus 98G, que estava equipat amb un autocarregador i amb un motor m\xc3\xa9s potent. D'aquest \xc3\xbaltim disseny prov\xc3\xa9 el Tipus 99, que hereda gairab\xc3\xa9 tota la tecnologia i que combina amb les influ\xc3\xa8ncies dels dissenys de tancs occidentals, aconseguint un tanc competitiu a nivell mundial. La primera vegada que es va poder veure el tanc va ser durant el Dia Nacional Xin\xc3\xa8s (1 d'octubre) de l'any 1999.\n_START_SECTION_\nBlindatge i distribuci\xc3\xb3\n_START_PARAGRAPH_\nEl Tipus 99 t\xc3\xa9 una barcassa i una torreta d'acer soldat, refor\xc3\xa7at amb peces de blindatge reactiu, equivalents a 1.000 o 1.200mm de blindatge convencional, col\xc2\xb7locades al davant del casc i envoltant el davant i costats de la torreta. El disseny modular del vehicle permet millorar o canviar f\xc3\xa0cilment les parts malmeses. La torreta, d'influ\xc3\xa8ncia occidental, amb forma de falca al davant, est\xc3\xa0 centrada respecte als laterals i lleugerament avan\xc3\xa7ada cap endavant._NEWLINE_El tanc est\xc3\xa0 dividit en 3 compartiments. El primer, al davant de tot del tanc, \xc3\xa9s l'espai del conductor. Al mig, sota la torreta, hi ha el compartiment de combat, on hi ha l'artiller i el comandant. L'artiller \xc3\xa9s al costat esquerre del tanc i opera el can\xc3\xb3, mentre el comandant \xc3\xa9s a la banda dreta i s'ocupa de la metralladora de 12,7 mm. Finalment, al cul del tanc hi ha el motor._NEWLINE_Les erugues del tanc estan compostes per sis rodes de rodament, dos corrons de retorn i dues rodes de transmissi\xc3\xb3 a davant i darrere. La part superior de l'eruga est\xc3\xa0 coberta per un fald\xc3\xb3 de goma lleuger._NEWLINE_El Tipus 99 tamb\xc3\xa9 t\xc3\xa9 un sistema de defensa NBQ (contra nuclears, biol\xc3\xb2gics i qu\xc3\xadmics) per filtratge d'aire i sobrepressi\xc3\xb3 dins el vehicle. A m\xc3\xa9s a m\xc3\xa9s, disposa de contramesures l\xc3\xa0ser i un grup de cinc llan\xc3\xa7agranades a cada costat de la torreta, que poden crear una cortina de fum. Addicionalment pot crear fum injectant gasoil a l'escapament del motor.\n_START_SECTION_\nArmament principal\n_START_PARAGRAPH_\nEl Tipus 99 disposa del can\xc3\xb3 principal ZPT98, d'\xc3\xa0nima llisa, de 125 mm i 50 calibres de longitud, superior al de la majoria de tancs occidentals, com l'M1 Abrams o el Leopard 2. El can\xc3\xb3 del Tipus 99 est\xc3\xa0 equipat amb un autocarregador capa\xc3\xa7 de disparar 8 trets per minut, heretat del rus 2A46M. Tamb\xc3\xa9 es pot carregar el can\xc3\xb3 manualment, disparant amb una cad\xc3\xa8ncia d'1-2 trets per minut. En total transporta 63 projectils, 22 dins de l'autocarregador i els 41 restants a la torreta i casc. Encara que externament la torreta sigui molt semblant a les occidentals la distribuci\xc3\xb3 interior \xc3\xa9s molt semblant a la sovi\xc3\xa8tica i fa el tanc altament vulnerable a incendis catastr\xc3\xb2fics un cop s'ha penetrat el blindatge, com s'ha demostrat als conflictes on han participat els tancs T-72 i T-80._NEWLINE_El can\xc3\xb3, estabilitzat a dos eixos, es pot controlar electr\xc3\xb2nicament o manualment i disposa d'un extractor de fum. A m\xc3\xa9s a m\xc3\xa9s de projectils convencionals, el Tipus 99 pot disparar munici\xc3\xb3 de fragmentaci\xc3\xb3 d'alta pot\xc3\xa8ncia (HE-FRAG), munici\xc3\xb3 antitancs d'alta pot\xc3\xa8ncia (HEAT) i munici\xc3\xb3 APFSDS amb urani empobrit. Tamb\xc3\xa9 s'ha de destacar que tot el can\xc3\xb3 es pot reempla\xc3\xa7ar en una hora._NEWLINE_Per altra banda, el Tipus 99 tamb\xc3\xa9 \xc3\xa9s capa\xc3\xa7 de disparar, des del can\xc3\xb3, m\xc3\xadssils guiats antitancs 9M119 Refleks russos (codi OTAN: AT-11 Sniper). Els AT-11 tenen un abast efectiu entre els 100 m i 4.000 m i s\xc3\xb3n produ\xc3\xafts localment a la Xina sota llic\xc3\xa8ncia.\n_START_SECTION_\nArmament secundari\n_START_PARAGRAPH_\nCom a armament secundari, el Tipus 99, disposa d'una metralladora coaxial de 7,62 mm a la dreta del can\xc3\xb3, que disposa de 2000 cartutxos. Tamb\xc3\xa9 porta una altra metralladora, antia\xc3\xa8ria i de 12.7 mm, muntada a la torreta amb una elevaci\xc3\xb3 des dels 4\xc2\xba fins als 75\xc2\xba operada pel comandant del tanc. Aquesta segona metralladora disposa de 300 cartutxos i t\xc3\xa9 una cad\xc3\xa8ncia de 80-100 trets per minut, que equipada amb una mira \xc3\xb2ptica pot disparar contra objectius aeris amb un abast m\xc3\xa0xim de 1500 m._NEWLINE_El Tipus 99 tamb\xc3\xa9 incorpora un sistema de defensa l\xc3\xa0ser actiu (laser self-defence weapon LSDW) al sostre de la torreta. Aquest sistema \xc3\xa9s capa\xc3\xa7 d'encegar la tripulaci\xc3\xb3 dels blindats/helic\xc3\xb2pters enemics concentrant el feix de llum als sistemes \xc3\xb2ptics: els periscopis, mires...\n_START_SECTION_\nSistema motor\n_START_PARAGRAPH_\nEl sistema motor del Tipus 99 \xc3\xa9s un motor di\xc3\xa8sel de 1.500 CV (1.119 kW), derivat de la tecnologia di\xc3\xa8sel del motor alemany MTU 871 Ka-501, i est\xc3\xa0 col\xc2\xb7locat al darrere del tanc. La r\xc3\xa0tio de pot\xc3\xa8ncia pes \xc3\xa9s d'aproximadament 27,78 CV/t. _NEWLINE_Aquest motor est\xc3\xa0 connectat a un sistema de transmissi\xc3\xb3, d'engranatge epiciclo\xc3\xafdal, amb una marxa endarrere i set cap endavant. Aquest conjunt permet que el Tipus 99 vagi per carretera a una velocitat m\xc3\xa0xima de 80 km/h i camp a trav\xc3\xa9s a una velocitat m\xc3\xa0xima de 65 km/h, tot i que la velocitat mitjana que pot mantenir camp a trav\xc3\xa9s \xc3\xa9s de 40 km/h.\n_START_SECTION_\nEquip electr\xc3\xb2nic i \xc3\xb2ptic\n_START_PARAGRAPH_\nEl comandant del tanc disposa de 6 periscopis que ofereixen una visi\xc3\xb3 de 360\xc2\xb0 i l'artiller t\xc3\xa9 mires estabilitzades a la torreta, equipades amb visi\xc3\xb3 t\xc3\xa8rmica i un sistema de seguiment autom\xc3\xa0tic. El comandant t\xc3\xa9 una pantalla on pot veure les imatges t\xc3\xa8rmiques que rep l'artiller. Aix\xc3\xb2 ajuda al comandant a disparar el can\xc3\xb3. A m\xc3\xa9s a m\xc3\xa9s d'aix\xc3\xb2, el Tipus 99 tamb\xc3\xa9 compta amb un seguit d'elements de millora de la precisi\xc3\xb3: una calculadora bal\xc3\xadstica, un tel\xc3\xa8metre l\xc3\xa0ser, sensors de vent/temperatura i un sistema de detecci\xc3\xb3 de velocitat al tub del can\xc3\xb3._NEWLINE_A la torreta, just al costat de l'escotilla del tirador, hi ha el sistema de contramesures, compost per dos elements. El primer \xc3\xa9s l'av\xc3\xads d'atacs l\xc3\xa0ser (laser warning receiver, LWR), que serveix per detectar projectils que es dirigeixen cap al tanc, i el segon \xc3\xa9s el sistema de defensa l\xc3\xa0ser actiu (LSDW). Aquest \xc3\xbaltim element, a m\xc3\xa9s a m\xc3\xa9s de poder encegar l'enemic, serveix per interrompre la informaci\xc3\xb3 dels m\xc3\xadssils guiats enemics fent que es desvi\xc3\xafn de l'objectiu._NEWLINE_El Tipus 99 tamb\xc3\xa9 disposa d'un complex sistema de comunicacions compost per una r\xc3\xa0dio HF/VHF i un l\xc3\xa0ser de comunicaci\xc3\xb3. Aquest \xc3\xbaltim element est\xc3\xa0 situat just al darrere de l'escotilla del comandant, a sobre d'un m\xc3\xa0stil. Serveix per assistir a la l\xc3\xadnia de visi\xc3\xb3 (line of sight) i pot transmetre text, dades, identificadors d'amic/enemic (identification friend or foe) i veu encriptada. Aquest enginy t\xc3\xa9 una elevaci\xc3\xb3 entre els 10\xc2\xba i els 45\xc2\xb0, pot girar 360\xc2\xb0 i el seu abast efectiu \xc3\xa9s de 3.600 m._NEWLINE_A m\xc3\xa9s a m\xc3\xa9s, el Tipus 99 es pot equipar amb un sistema de posicionament global (GLONSS) que, juntament amb un sistema de visi\xc3\xb3 nocturna, assisteix al conductor del tanc a la navegaci\xc3\xb3 i posicionament del blindat.\n_START_SECTION_\nVariants\n_START_PARAGRAPH_\nTipus 99G: versi\xc3\xb3 modificada del Tipus 99, coneguda segurament com a ZTZ99G. A la foto revelada per l'ag\xc3\xa8ncia de not\xc3\xadcies oficial Xinhua, el febrer de 2008, es va poder veure una model amb un nou sistema d'observaci\xc3\xb3 i amb un sistema de protecci\xc3\xb3 actiu (APS). Els visors del comandant tamb\xc3\xa9 s\xc3\xb3n lleugerament m\xc3\xa9s grans, cosa que deixa intuir que \xc3\xa9s possible que s'hagi instal\xc2\xb7lat un visor t\xc3\xa8rmic independent pel comandant._NEWLINE_Tipus 99A: Successor del Tipus 99G i predecessor del Tipus 99A1._NEWLINE_Tipus 99A1: El Tipus 99A1 \xc3\xa9s l'\xc3\xbaltima versi\xc3\xb3 en servei d'aquest tanc a l'Ex\xc3\xa8rcit Popular d'Alliberament, mentre s'est\xc3\xa0 desenvolupant i provant el Tipus 99A2. En aquesta versi\xc3\xb3 s'ha redissenyat la part superior de la torreta, fent-la m\xc3\xa9s alta. Potser s'est\xc3\xa0 buscant millorar la protecci\xc3\xb3 o l'espai de l'artiller i del comandant. A m\xc3\xa9s a m\xc3\xa9s s'han afegit diferents plaques de blindatge reactiu al davant del tanc i se n'ha ampliat l'\xc3\xbas als laterals. El Tipus 99A1 tamb\xc3\xa9 ha rebut millores a les computadores bal\xc3\xadstiques per millorar-ne la precisi\xc3\xb3._NEWLINE_Tipus 99A2: \xc3\xa9s la versi\xc3\xb3 m\xc3\xa9s moderna del Tipus 99 i es podria considerar un nou tanc, a causa de les grans millores que incorpora. Alguns dels canvis s\xc3\xb3n un millor sistema d'apuntat, una estaci\xc3\xb3 d'informaci\xc3\xb3 del camp de batalla, un nou disseny en forma de falca del blindatge, una torreta m\xc3\xa9s gran, un nou periscopi pel comandant..."